Indasar ni Gobernador Matthew J. Marcos Manotoc dagiti ipangpangruna na nga ipatungpal iti babaen ti administrasionna iti pananglukat ti manarimaan nga Executive-Legislative 2022-2025 Formulation Workshop ti gobierno probinsial idiay Subic.
Maibilang ditoy iti tarigagay ti gobernador a maaddaan iti pannakabagi dagiti Indigenous People wenno IP’s iti Sangguniang Panlalawigan tapno mapalawa ken napintas ti panangibagi da iti probinsia.
Kangrunaan a dinakamat ti gobernador ken ipaayan ti naan-anay nga atension ket iti kinangina ti singir ti koryente iti Ilocos Norte Electric Cooperative.
Inkari na manen nga aramiden na amin a kabaelan na tapno maipababa ken kabaelan dagiti umili iti pagbayad ti koryente iti INEC nga iti naglabas a bulan ket napalalo iti anil-il dagiti member consumers.
Inulit manen ti gobernador nga agpadpada nga ipangpangrunana a padur-asen iti benneg ti agrikultura ken turismo iti Ilocos Norte
Dinakamat pay ti gobernador dagiti tallo a dadakkel a proyekto ti probinsia a dandanin malpas , ti pan nakapabaro ti Ferdinand E. Marcos Memorial Stadium, ti expansion Provincial Capitol Building ken ti pannakapapintas pay ti Dap-ayan Commercial Building.
Inpakaammo na a binisita na pay ti maipasdek a maikatlo a rangtay a mamagkamang iti Laoag City ken San Nicolas tapno maalay-ayan iti nakaro a trapiko ken adda iti sabali a dalan malaksid iti Gilbert bridge a pagnaan a sumrek iti sentro ti ciudad ti Laoag.
Kunana nga iti umuna a termino na kas gobernador, adu nagbalin a karit kas ti inbati ti naplabas a bagyo Ineng idi 2019, ti panangrugi iti coronavirus disease iti nasapa a paset ti 2020 ken ti African Swine Fever. (Cita Macalipis)
(Source: Provincial Government of Ilocos Norte)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn